Joe Rogan kritisoi podcast-ohjelmassaan ankarasti Cosmopolitan-lehden kansivalintaa.

Jos upotus ei näy, voit katsoa sen tästä.

Viihteen ja urheilun monitoimimiehen mielestä kansi, jossa 130-kiloinen plussakoon malli Tess Holliday keikistelee, antaa lukijoille vahingollisen viestin.

– Tämä on henkilö, joka syö itsensä kuoliaaksi, hemmetin kusipäät, Rogan haukkuu lehteä, jonka kohdeyleisö on nuoret naiset.

Cosmopolitanin brittipainoksen lokakuun numero on herättänyt paljon keskustelua. Holliday on puolustautunut sanomalla, että kansi ei kannusta lihavuuteen tai epäterveellisiin elintapoihin vaan kehottaa rakastamaan itseään sellaisena kuin on.

Roganin mielestä kyse on trendistä, jossa naisia ja miehiä eivät koske samat säännöt.

– Voisitteko kuvitella, että Men’s Health -lehdellä olisi kannessa suunnattoman suuri, lihava mies, jonka etureppu roikkuu vyön päällä. Ihmiset sanovat, että kaljaa kittaava ja kakkua syövä Mike on muuttanut miesten puoleensavetävyyden normit. Painukaa helvettiin, sellainen ei koskaan tule menemään läpi miesten kanssa, mutta naisten kanssa kyllä, Rogan pauhaa.

Usein elämäntapa- ja ravintoaiheita ohjelmassaan käsittelevän Roganin mielestä Hollidayn painoisella ihmisellä on pakko olla vaarallinen riippuvuus syömiseen.

– Läskinä oleminen ei ole hyvä juttu. Se on todella huono juttu sinulle. Kun olet yhtä iso kuin Cosmopolitanin kannessa ollut nainen, olet kirjaimellisesti sairaalloisen lihava. Hän on jumalauta kuolemassa, Rogan parahtaa.

Urheilun seuraajille Rogan on tuttu vapaaotteluorganisaatio UFC:n lähetysten kommentaattorina ja häkkihaastattelijana. Rogan on myös itse otellut kamppailulajeissa.

Näyttelijän ja koomikon hommia tehnyt mies muistetaan myös Pelkokerroin-ohjelman juontajana.

Joe Roganin haukkui Cosmopolitanin kansivalinnan lyttyyn. zumawire.com/mvphotos